**Elijah Anuoluwapo Oluwaferanmi Oluwatomi Oluwalana Ayomikulehin Adebayo** (s. 7. tammikuuta 1998 Lontoo) on englantilainen jalkapalloilija. Hän edustaa Englannin Valioliigassa pelaavaa Luton Townia. Pelipaikaltaan hän on hyökkääjä.

Ura
---

### Fulham

Pohjois-Lontoossa kasvanut Adebayo liittyi Fulhamin junioriakatemiaan vuonna 2006.

Syksyllä 2016 Adebayo siirtyi Fulhamista lainasopimuksella Southern Leaguen Slough Towniin. Hän pelasi seurassa yhteensä 11 ottelua ja teki kuusi maalia. Kevätkauden 2017 hän pelasi lainalla Bognor Regis Townissa, jossa hän pelasi kuusi ottelua ja teki viisi maalia.

Adebayo lainattiin tammikuussa 2018 Englannin kakkosliigan Cheltenham Towniin. Ensimmäistä kertaa ammattilaistasolla hän pelasi 13. tammikuuta 2018 kakkosliigan ottelussa Accrington Stanleya vastaan. Vuosina 2018–2019 hän pelasi lainalla myös Englannin kakkosliigan Swindon Townissa ja Stevenagessa. Adebayon sopimus Fulhamissa ulottui kesään 2019 asti ja toukokuussa 2019 Fulham ilmoitti, ettei Adebayo jatka seurassa enää kaudella 2019–2020.

### Walsall

Kesällä 2019 Adebayo siirtyi kakkosliigaseura Walsalliin. Ensimmäisellä kaudellaan Walsallissa Adebayo pelasi 30 sarjaottelua, joissa hän teki kahdeksan maalia ja antoi yhden maalisyötön. Kaudella 2020–2021 Adebayo pelasi Walsallissa 25 sarjaottelua, joissa hän teki kymmenen maalia ja antoi yhden maalisyötön.

### Luton Town

Adebayo siirtyi 1. helmikuuta 2021 Walsallista kahta sarjatasoa ylemmäs mestaruussarjaseura Luton Towniin. Ensimmäisen maalinsa Lutonin pelaajana hän teki 23. helmikuuta 2021 Mestaruussarjan ottelussa Millwallia vastaan. Seuraavalla kaudella Adebayo pelasi Lutonissa 40 sarjaottelua, joissa hän teki 16 maalia ja antoi neljä maalisyöttöä.

Kaudella 2022–2023 Adebayo pelasi Lutonissa 42 sarjaottelua ja teki niissä seitsemän maalia Lutonin noustessa ensimmäistä kertaa seurahistoriassaan Valioliigaan nousukarsintojen kautta. Nousukarsintojen loppuottelussa Coventry Cityä vastaan Adebayo pelasi 105 minuuttia ja antoi maalisyötön Jordan Clarkin tekemään ottelun avausmaaliin. Heinäkuussa 2023 Adebayo allekirjoitti jatkosopimuksen Lutonin kanssa.

Ensimmäisen valioliigamaalinsa Adebayo teki 3. lokakuuta 2023 Burnleyä vastaan. 30. tammikuuta 2024 Adebayo teki ammattilaisuransa ensimmäisen hattutempun valioliigaottelussa Brighton & Hove Albionia vastaan. Hänestä tuli samalla Lutonin seurahistorian ensimmäinen Valioliigassa hattutempun tehnyt pelaaja.

Muuta
-----

Adebayon vanhemmat ovat kotoisin Nigeriasta ja hän on etniseltä taustaltaan joruba.

Lähteet
-------

1. 1 2 3 4 5 6 7  Elijah Adebayo Transfermarkt-sivustolla (englanniksi)
2. ↑  Rutzler, Peter: Adebayo: Fulham will always have a place in my heart… but I had to make a name for myself in lower leagues *The Athletic*.  9.12.2021. Viitattu 2.2.2024. (englanniksi)
3. ↑  Elijah Adebayo *sloughtownfc.net*. Slough Town Football Club. Viitattu 2.2.2024. (englanniksi)
4. ↑  Elijah Adebayo :: Luton Town :: Player Profile *playmakerstats.com*. Viitattu 1.2.2024. (englanniksi)
5. ↑  Player Departures *fulhamfc.com*.  17.5.2019. Fulham Football Club. Viitattu 2.2.2024. (englanniksi)
6. ↑  Briggs, Daniel: Elijah Adebayo becomes Saddlers' fourth summer signing! *saddlers.co.uk*.  25.6.2019. Walsall Football Club. Viitattu 2.2.2024. (englanniksi)
7. ↑  Elijah Adebayo joins the Hatters from Walsall on a permanent transfer! *lutontown.co.uk*.  1.2.2021. Luton Town Football Club. Viitattu 2.2.2024. (englanniksi)
8. ↑  He’s magic you know! Adebayo signs contract extension *lutontown.co.uk*.  16.7.2023. Luton Town Football Club. Viitattu 2.2.2024.
9. ↑  Kajumba, Adrian: Luton 4-0 Brighton: Elijah Adebayo HAT-TRICK inspires Hatters to stunning win in front of Tom Lockyer to lift Rob Edwards' side out of the relegation zone and leave Seagulls down in eighth *The Daily Mail*.  30.1.2024. Viitattu 2.2.2024. (englanniksi)
10. 1 2  Ward, Andy: Elijah Adebayo: How Luton Town's hat-trick hero with the long name took the long route to the top *ITV News*.  31.1.2024. Viitattu 2.2.2024. (englanniksi)
11. ↑  Elemikan, Ayomikun: Elijah Adebayo: Luton Town’s hidden gem experiencing explosive surge in Premier League *News Round The Clock – NRTC*.  31.1.2024. Viitattu 2.2.2024. (englanniksi)